<classify> MAMLAKA ya Mapato Tanzania TRA imewataja walengwa wanaostahili kuomba msamaha maalum wa riba na adhabu ya malimbikizo ya madeni ya kodi kwa asilimia 100 ambapo mwisho wa kutuma maombi ya msamaha huo ni Novemba 30, mwaka huu.Akizungumza wakati wa mkutano wa washauri wa walipakodi mkoani Tabora, Ofisa Elimu Mkuu kwa Mlipakodi wa mamlaka hiyo, Rose Mahendeka amesema walengwa wa msamaha huo ni kampuni, taasisi na watu binafsi wanaowasilisha ritani za kodi, lakini bado wanadaiwa kodi yote au sehemu ya kodi zitokanazo na ritani hizo.Walengwa wengine ni wale wote ambao hawajawasilisha ritani za kodi, hawajasajiliwa na kupatiwa Namba ya Utambulisho wa Mlipakodi TIN au Namba ya Usajili wa Kodi ya Ongezeko la Thamani VAT na wale waliowasilisha pingamizi au rufaa za kodi ambazo bado zinashughulikiwa katika ofisi za TRA, Bodi ya Rufaa na Mahakama ya Rufani za kodi, amesema.Amewataja wasiohusika na msamaha huo kuwa ni pamoja na wale ambao wangestahili kupata msamaha lakini tayari wameshalipa madeni yao, ambao masuala yao ya kikodi yapo katika hatua ya ukaguzi au uchunguzi.Wenye madeni ya nyuma ya kodi ambayo yanatokana na kesi za jinai za kodi, utakatishaji fedha, usafirishaji wa binadamu au shughuli nyingine haramu kama ilivyothibitika kisheria.Wengine ambao hawahusiki na msamaha huu ni taasisi, kampuni na watu binafsi ambao wana madeni ya nyuma ya kodi yanayotokana na adhabu zilizoamuliwa tayari au adhabu za makosa yatokanayo na uzembe wa kukusudia uliobainika kisheria pamoja na wenye riba au faini zilizotokana na kutoa au kutumia risiti za kielektroniki za kughushi,amebainisha.TRA imetangaza msamaha wa riba na adhabu ya malimbikizo ya madeni ya kodi Julai mwaka huu kwa lengo la kutoa unafuu kwa walipakodi wenye malimbikizo ya madeni ya riba na adhabu, kwa kusamehe madeni yao na kuwapa fursa ya kulipa malimbikizo ya madeni ya msingi ya kodi mara moja au kwa awamu ndani ya mwaka wa fedha wa 201819.  <topic>: kitaifa 